IO Interactive fortsætter som uafhængig spiludvikler: Vi beholder Hitman

Det danske spilfirma ender med at stå på egne ben, efter Square Enix trak stikket. Men selskabet beholder rettighederne til blandt andet Hitman.

Det danske spilfirma IO Interactive fortsætter som et selvstændigt firma. Det meddelte firmaet i en pressemeddelelse fredag.

Dermed er der nu foreløbig lagt en vej frem for firmaet, som i maj fik at vide, at den nu tidligere ejer Square Enix, ikke havde tænkt sig at fortsætte og reelt satte IO Interactive til salg, efter at have taget en afskrivning på et trecifret millionbeløb.

Der stod imidlertid ingen køber klar til at overtage IO Interactive, og den umiddelbare konsekvens var en større fyringsrunde for firmaet. Nu er det så besluttet, at IO foreløbig fortsætter som et selvstændigt firma med et 'management buyout'.

En væsentlig grund til, at det kan lade sig gøre, er, at det er lykkedes IO Interactive at beholde rettighederne til de eksisterende spilserier, hvor Hitman er den, der både har haft flest og den seneste udgivelse.

»Det er et skelsættende øjeblik for IOI. Fra i dag har vi fuld kontrol over, hvilken retning vi skal gå i. Vi er på vej til at skabe vores egen fremtid, og det er utroligt spændende,« skriver direktør Hakan Abrak.

Som selvstændigt selskab vil IO nu have mere frie hænder til at indgå nye partnerskaber, men har til gengæld ikke en stor udgivers pengetank i ryggen.